| *Tripedalia cystophora* |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Cnidaria |
| Clase: | Cubozoa |
| Orde: | Carybdeida |
| Familia: | Tripedaliidae |
| Xénero: | *Tripedalia* |
| Especie: | *T. cystophora* |

 |
| Nome binomial |
| *Tripedalia cystophora*Conant, 1897 |

***Tripedalia cystophora*** é unha especie de pequenas cubomedusas da familia Tripedaliidae. É nativa do mar Caribe e das augas tropicais dos océanos Índico e Pacífico.

Descrición
----------

A medusa de *Tripedalia cystophora* mide aproximadamente 1 cm de diámetro. A súa campá con forma de cubo ten unha parte superior aplanada e é lixeiramente máis larga que alta. En cada unha das catro esquinas da campá saen do mesmo punto tres tentáculos, cada un sobre un talo ou pedalio. A superficie externa da campá é granulada porque ten estruturas que parecen pequenas verrugas armadas con nematocitos. Aproximadamente a un cuarto de camiño en dirección á parte superior da campá hai catro ropalias, que son estruturas cilíndricas que conteñen células sensibles á luz. Aproximadamente na parte media da campá, poden verse as súas catro gónadas aplanadas dentro da campá. A parte inferior da campá está parcialmente constrinxida por un velario, que é un anel de tecido horizontal, e no centro está o manubrio, unha estrutura tubular que colga para abaixo e leva a boca no seu extremo. Esta cubomedusa é de cor marrón amarelada translúcida.

Distribución e hábitat
----------------------

O World Register of Marine Species indica que o seu hábitat son as augas do mar Caribe e do Indo-Pacífico Central, pero sinala que isto non está revisado. As colonias de *T. cystophora* encóntranse tamén nas costas de Suramérica no océano Atlántico. Unha colonia en Porto Rico, no mar Caribe, atopouse habitando nas marxes de lagoas de mangleirais.

Bioloxía
--------

Natación e movemento das ropalias de *Tripedalia cystophora*.
Igual que outras cubomedusas nada expandindo e contraendo a súa campá vigorosamente. Durante o día *T. cystophora* encóntrase principalmente nos 20 cm de auga máis superficiais, en sitios bañados polo sol entre as raíces de soporte dos mangleirais. Estas áreas cálidas solleiras son onde se atopa a súa principal fonte de alimento, os copépodos *Dioithona oculata*. Nas áreas iluminadas onde as raiolas de sol atopan un claro nas copas dos mangleirais para pasar, fórmanse densos enxames destes copépodos. Alí *T. cystophora* aliméntase deixándose afundir lentamente cara ao fondo cos seus tentáculos estendidos arredor para apañar as súas presas.

As cubomedusas teñen sistemas visuais complexos e en *T. cystophora* cada unha das catro ropalias da campá constan dun grupo de seis ollos de catro tipos morfolóxicos. O ollo en posición máis superior e o máis inferior conteñen unha lente, e hai tamén un par de ollos de fenda e un par de ollos de pozo. *T. cystophora* presenta comportamentos complexos como evitar obstáculos e nadar rapidamente nunha dirección determinada e pode manter a súa posición na columna de auga iluminada seguramente utilizando información visual. A presenza ou ausencia dos copépodos que depreda ou a cantidade presente deles non parece afectar o seu comportamento de xiro ou velocidade de natación pero ao permanecer na auga solleira maximiza o número de copépodos dos que se pode alimentar. Pode detectar un obxecto cilíndrico como unha raíz de mangleiral cando se achega dabondo a ela e pode entón xirar bruscamente a un lado para evitala.

Pola noite *T. cystophora* vaise do mangleiral ata uns poucos metros máis cara ás augas pouco profundas da lagoa e afúndese ata o fondo. Non está claro se se pousa no leito da lagoa ou se nada lentamente entre as plantas mariñas anxiospermas e as algas verdes. Se os investigadores acenden unha luz para observala nesas circunstancias, reacciona nadando cara á superficie.

### Reprodución

Cada individuo medusa de *Tripedalia cystophora* é gonocórico (é dicir unisexual, ou é macho ou é femia) e produce gametos para a reprodución sexual. Despois da fertilización, o cigoto desenvólvese orixinando unha larva plánula, que se cría dentro da campá da femia. Posteriormente é expulsada e aséntase no fondo onde sofre unha metamorfose converténdose nun pólipo de aproximadamente 1 mm de longo, con catro tentáculos con extremos con forma de pomo que rodean a boca. Este pólipo pode producir máis pólipos asexualmente por xemación, que reptan polo substrato e acaban fixándose a el. O extremo oral do pólipo diferénciase posteriormente nunha protomedusa, que se despega do pólipo e convértese nunha medusa nova que nada libre, completando así o seu ciclo de vida.

Notas
-----

1. 1 2  Collins, Allen G. (2013). "Tripedalia cystophora Conant, 1897". World Register of Marine Species. Acceso 2014-03-26.
2. 1 2 3 4  D. Boltovskoy (ed.). "*Tripedalia cystophora*". *Zooplankton of the South Atlantic Ocean*. Marine Species Identification Portal. Consultado o 2014-03-26. [*Ligazón morta*]
3. ↑  D. Boltovskoy (ed.). "Velarium definition". *Zooplankton of the South Atlantic Ocean*. Marine Species Identification Portal. Consultado o 2014-04-22. [*Ligazón morta*]
4. ↑  D. Boltovskoy (ed.). "Manubrium definition". *Zooplankton of the South Atlantic Ocean*. Marine Species Identification Portal. Consultado o 2014-04-22. [*Ligazón morta*]
5. 1 2 3 4  Garm, A.; Bielecki, J.; Petie, R.; Nilsson, D.-E. (2012). "Opposite Patterns of Diurnal Activity in the Box Jellyfish *Tripedalia cystophora* and *Copula sivickisi*". *Biological Bulletin* **222** (1): 35–45.
6. 1 2  Ruppert, Edward E.; Fox, Richard, S.; Barnes, Robert D. (2004). *Invertebrate Zoology, 7th edition*. Cengage Learning. p. 154. ISBN 978-81-315-0104-7.
7. 1 2  Buskey, E. (2003). "Behavioral adaptations of the cubozoan medusa *Tripedalia cystophora* for feeding on copepod (*Dioithona oculata*) swarms". *Marine Biology* **142** (2): 225–232. doi:10.1007/s00227-002-0938-y.
8. ↑  Garm, A.; O'Connor, M.; Parkefelt, L.; Nilsson, D.-E. (2007). "Visually guided obstacle avoidance in the box jellyfish *Tripedalia cystophora* and *Chiropsella bronzie*". *Journal of Experimental Biology* **210**: 3616–3623. doi:10.1242/jeb.004044.
9. ↑  Chapman, D. M. (1978). "Microanatomy of the cubopolyp, *Tripedalia cystophora* (Class Cubozoa)". *Helgoländer wissenschaftliche Meeresuntersuchungen* **31** (1–2): 128–168. doi:10.1007/BF02296994.

|  |  |
| --- | --- |
| Control de autoridades | 
* Wd: Q3382380
* MAG: 2778438488

 |

|  |  |
| --- | --- |
| Identificadores taxonómicos | 
* ADW: Tripedalia\_cystophora
* GBIF: 2264707
* IRMNG: 11187647
* ITIS: 51472
* NCBI: 6141
* SeaLifeBase: 45442
* uBio: 255736
* WoRMS: 291241

 |

|  |  |
| --- | --- |
| Identificadores | 
* UMLS: C0997920

 |